ফের ভারত-পাকিস্তান মহারণ! এগিয়ে কারা? কী বলছে পরিসংখ্যান?

ওয়েব ডেস্ক: এশিয়া কাপে (Asia Cup 2025) একবার নয়, ভারত-পাকিস্তান মহারণ (India Vs Pakistan) যে একাধিকবার দেখা যেতে পারে, তা আগেই আন্দাজ করা হচ্ছিল। সেই সমীকরণ মিলিয়ে রবিবার ফের একবার বাইশ গজে ভিড়ছে দুই চিরপ্রতিদ্বন্দ্বী দেশ। ‘সুপার ফোর’ পর্যায়ের এই ম্যাচের আগে ফের একবার খাতায়-কলমে এগিয়ে ভারত। সেই সঙ্গে টুর্নামেন্টে অপরাজিত থাকার কারণে টিম ইন্ডিয়ার (Team India) আত্মবিশ্বাসও এখন চরমে।

এদিকে ইতিহাস বলছে, বাইশ গজের মুখোমুখি লড়াইয়ে স্পষ্টভাবেই এগিয়ে ভারত। তবে ভারত-পাকিস্তান ম্যাচ মানেই অনিশ্চয়তার খেলা—মাঠে যে দিন যার পারফরম্যান্স ভালো, জয় ধরা দেয় তার হাতেই। তাই রবিবারের এই মেগা ম্যাচের আগে একবার দেখে নেওয়া যাক দুই দলের আগের পরিসংখ্যান কী বলছে।

আরও পড়ুন: ৫০ বলে শতরান করার রেকর্ড গড়লেন স্মৃতি মন্ধনা

এশিয়া কাপে মোট ১৯ মুখোমুখি হয়েছে ভারত ও পাকিস্তান। এর মধ্যে ১১ বার জিতেছে টিম ইন্ডিয়া, পাকিস্তান জিতেছে ৬ বার, অমীমাংসিত থেকেছে ২টি ম্যাচ। এর মধ্যে ওয়ানডে ফরম্যাটের ১৫ ম্যাচে ভারত জয়ী হয়েছে ৮ বার, পাকিস্তান জয়ী হয়েছে ৫ বার, অমীমাংসিত থেকেছে ২টি ম্যাচ। টি-২০ ফরম্যাটের ৪ ম্যাচে ভারত জিতেছে ৩ বার, পাকিস্তান জয়ী হয়েছে মাত্র ১ বার।

খাতায়-কলমে ভারতই এবারের এশিয়া কাপের সবচেয়ে শক্তিশালী দল। দলের ব্যাটিং বিভাগে অভিষেক শর্মা, তিলক বর্মা, সঞ্জু স্যামসন ও অধিনায়ক সূর্যকুমার যাদব ফর্মে রয়েছেন। যে কোনও মুহূর্তে ম্যাচ ঘুরিয়ে দেওয়ার ক্ষমতা রয়েছে তাঁদের হাতেই। বোলিংয়ে স্পিন বিভাগে কুলদীপ যাদব ও বরুণ চক্রবর্তীর জুটি প্রতিপক্ষের ব্যাটিং লাইনআপ ধসিয়ে দিতে পারে। তবে শুভমন গিলের ফর্মে না থাকা এবং পেস বিভাগে বুমরার উপর নির্ভরশীলতা ভারতকে কিছুটা চাপে রাখতে পারে।

অন্যদিকে এখনও পর্যন্ত পাকিস্তানের মূল ভরসা তাদের বোলিং আক্রমণই। শাহিন আফ্রিদি প্রথম ম্যাচে ব্যর্থ হলেও তিনি বিশ্বের অন্যতম সেরা বাঁহাতি পেসার। এছাড়াও দুবাইয়ের পিচে তিন স্পিনার—সাইম আয়ুব, মহম্মদ নওয়াজ ও আবরার—ভারতকে কিছুটা চাপে ফেলতে পারে। তবে প্রথম ম্যাচে ভারতের কাছে বড় হারের পর পাকিস্তানের আত্মবিশ্বাসে ভাটা পড়েছে। তাই মেগা ম্যাচের আগে পরিসংখ্যান আপাতত ভারতকেই এগিয়ে রাখছে।